Flere kjendiser evakuert etter brannene i Los Angeles
– Vi ble trygt evakuert i natt. Om du er i en evakueringssone, kom deg ut. Jeg er glad for at vi har de beste brannmennene i verden. Ekte helter som setter seg selv i fare for å beskytte oss, skriver Arnold Schwarzenegger på Twitter. Også en av verdens største basketballstjerner, LeBron James, måtte forlate sitt hus i natt. – Disse brannene i Los Angeles er ikke til å spøke med. Vi måtte evakuere, og har kjørt rundt med familien min for å forsøke å finne et rom, skriver han. Senere fulgte han opp: – Endelig funnet et sted å være. For en vill natt. Skuespilleren Ryan Phillippe og «Sex and the City»-stjernen Kristin Davis er også blant de evakuerte, skriver USA Today. Det samme måtte familien til senator Kamala Harris, skriver CBS. Skogbrannen som raser vest for Los Angeles, har lagt rundt 6000 mål i aske, men er nå i ferd med å avta. 10.000 boliger og forretningsbygg fikk opprinnelig ordre om å evakuere som følge av brannen, men ifølge byens borgermester, Eric Garcetti, har flere nå fått tillatelse til å flytte tilbake. – Brannvesenet har nå fem prosent av brannen under kontroll, og jobber døgnet rundt med å dempe den og beskytte byen vår, skriver Garcetti på Twitter mandag kveld lokal tid. Også flere andre steder i California herjer det skogbranner, og kraftig vind gjør det vanskelig å få kontroll over flammene. Søndag ble det erklært krisetilstand i California på grunn av brannene. les ogsåPå en pressekonferanse mandag kveld ble det opplyst at det ikke er kjent når alle evakuerte i delstaten kan returnere hjem. Videre ble det opplyst at 123 bygninger er ødelagt av brannen, 57 av disse er boliger. 90.000 bygninger er fortsatt i fare. Brannvesenet mener de kan få helt kontroll på brannen innen 7. november, men det kan ta «uker - om ikke måneder» - å slukke hele brannen, skriver CBS. Flere millioner mennesker var uten strøm i California mandag, fordi elektrisitetsselskapene stengte av forsyningen for å hindre at nye branner oppsto. Søndag kveld var det utstedt rødt brannfarevarsel for 43 av Californias 58 fylker. Rundt 180.000 personer hadde da fått ordre om å evakuere.
LeBron James, Ryan Phillippe, Kristin Davis og Arnold Schwarzenegger var blant dem som ble evakuert som følge av brannen som herjer i Los Angeles.